钦定古今图书集成/明伦汇编/官常典/第641卷 > 《州佐》
## 钦定古今图书集成/明伦汇编/官常典/第641卷 > 《州佐》

州之佐吏。汉有“别驾、治中、主簿、功曹、书佐、簿曹。”

簿曹从事史。主钱谷簿书。

兵曹：

兵曹从事史，有军事则置之，以主兵马。

部郡国从事史，典书佐等官。

又有“《孝经》师，主监试经。《月令》师，主时节祠祀。《律令》师，主平法律。”

皆州自辟除，通为百石。

又《后汉书》。或云“秩六百石。”

职与《司隶官》属同，唯无都官从事。汉魏之际，复增祭
酒、文学从事员，晋又有武猛从事员。

其州边远有山险盗贼者，置弓马从事五十人。

历代职互相因袭，虽小有更易，而大抵不异。自魏晋
以后，刺史多带将军，开府则州与府各置僚属，州官
理民。

别驾治中以下是

府官理戎。

长史司马等官是

后魏旧以州牧亲人，班九条之制，使前政选吏，以待
后人。献文帝革制，刺史守宰，到官之日，仰自举择，以
为选官。若简在失所，以罔上论。自孝明、孝昌以后，四
方多难，刺史太守皆为当部都督，虽无兵事，皆立寮
佐，颇为烦扰。高隆之乃表谓“自非边要，见有兵马者，
悉皆断之。”　北齐上上州刺史属官佐吏合三百九
十三人，以下递减十人。其州郡佐吏，皆州府辟除。及
后王失政，赐诸佞幸卖官，分州郡，下逮乡官，多降中
旨，故有敕用州主簿、郡功曹者。后周刺史府官则命
于天朝，州吏并牧守自置。至隋，以州为郡，无复军府，
则州府之文，变为郡官矣。　唐无州府之名，而有采
访使及节度使。

节度使说在《都督》篇。

采访使，有判官二人。

分判《尚书》六行事及州县簿书。

支使人二。

分使出入，职如节度使之随车。

推官一人。

推鞫狱讼

皆使自辟召，然后上闻。其未奉报者，称“摄。”

其节度、防御等使事，佐辟奉之例亦如之。

今举州之旧职以列于左：

《旧职》谓隋以前官职。

别驾从事史一人，从刺史行部，别乘乘传车，故谓之
“别驾”，汉制也。历代皆有。

后汉周景为荆河州，辟陈蕃为别驾，蕃不受。景题别驾舆曰“陈仲举坐” ，不复更辟，蕃惶恐起视职《列士传》曰：“孔恂字巨卿，为别驾别驾，车旧有屏星如刺史车，刺史因怒，欲去别驾车屏星。恂曰：‘彻去屏星，毁国旧仪。别驾可去，屏星不可省’。乃止。” 《庾亮集·答郭豫书》云：“别驾旧与刺史别乘同流，宣王化于万里，其位居刺” 史之半。梁时别驾官品扬州视黄门郎，南徐州侍散骑常侍。

隋并唐，并为郡官。

治中从事史一人，居治中事，主众曹文书，汉制也。历
代皆有。隋为郡官，唐改为司马，说在佐后。

主簿一人，录门下众事。省署文书，汉制也。历代至隋
皆有。

功曹书佐一人，主选用，汉制也。其司隶功曹从事史，
兼录众事。

应劭《汉百官表》曰：“司隶功曹从事” ，即州治中州从事也。

晋以来，改西曹为“西曹书佐。”宋有别驾西曹，主吏及
选举，即汉之功曹书佐也。

《部郡国从事史》，每郡国各一人，汉制也。主督促文书，
举非法。

后汉乔元字公祖，为梁县功曹。荆河州刺史周景行部到梁国，元谒景，因伏地言陈相羊昌罪恶，乞为部郡从事，穷理其罪。景壮元意，即署遣之。元到，具考赃罪，梁冀驰驿救之。景承旨召元还，使至不发，按之益急。景坐揽车征元，由是著名。又朱震字伯厚，为州从事，奏济阴太守单匡赃罪，三府谚曰：“车如鸡栖马如狗，疾恶如风。” 《朱伯厚》，

典郡书佐，每郡国各一人，汉制也。各主一郡文书，以
郡吏补，岁满更祭酒从事。《史》、汉、魏以来置，宋世分掌
诸曹、兵贼、仓户、水铠之事。自江左，扬州无祭酒，而以
主簿治事。

中正陈胜为楚王，以朱房为中正，而不言职事，两汉
无闻。魏司空陈群以天台选用不尽人才，择州之才
优有昭览者，除为中正。自拔人才，铨定九品，州郡皆置。吴有“大公平”，亦其任也。

吴习温为荆州大公平大公平即州都也。后潘秘为尚书仆射代温为公平甚得州里之称。

晋宣帝加置大中正，故有“大、小中正”，其用人甚重。

晋刘毅字仲雄，年七十已告老，后举为青州大中正。尚书以毅县车致仕，不宜劳以碎务。《孙尹表》曰：“司徒魏舒、司隶严询，与毅年齿相近，管四十万户州，兼董司百僚，总摄机要，议者不以为剧。毅志气聪明，一州品第，不足劳其思虑。” 毅遂为州都，铨正人流，清浊区别，其所弹贬，自亲贵始。又干宝称晋宣帝除九品，置大中正。《晋令》曰：“大小中正为内官者，听月三会议，上东门外，设幔陈席。” 又刘毅上表：“刺史初临州，大中正选州里本业高者兼主簿从事，迎刺史。若吏部选用，犹下中正，问人事所在，父祖位状。” 又《晋起居注》曰：“仆射诸葛恢启称：‘州都大中正为吏部尚书及郎、司徒左长史掾属皆为中正。臣今领吏部’” ，请解《大中正》以为“都中正” ，职局司理，不宜兼也。

齐、梁亦重焉。

梁沈约迁侍中光禄大夫领太子詹事扬州大中正开尚书八条事。

后魏有之。

《孝文》云：“中正之任，必须得才业兼资者。” 太武帝时，崔浩为冀州中正。

北齐郡县皆有，其本州中正，以京官为之。

乾明中邢劭为中书监同郡许惇与郡荒本州中正遂凭附宋钦道出劭为刺史。

隋有州都，其任亦重。唐无。

“晋王广为雍州牧，司空杨雄、仆射高颎并为州都。” 容斋洪氏《随笔》曰：“唐世士人初登科或未仕者，多以从诸藩府辟置为重。观韩文公《送石洪、温造二处士赴河阳幕序》，可见礼节。然其职甚劳苦，故亦或不屑为之。杜子美从剑南节度严武辟为参谋，作诗二十韵呈严公云：‘胡为来幕下，只合在舟中。束缚酬知己，蹉跎效小忠。周防期稍稍，太简遂匆匆。晓入朱扉启，昏归画角终。不成寻别业，未敢息微躬。会希全物色，时放倚梧桐’。” 而其题曰《遣闷》，可知矣。韩文公从徐州张建封辟为推官，有书上张公云：“受牒之明日，使院小吏持故事节目十馀事来。其中不可者，自九月至二月，皆晨入夜归，非有疾病事故，辄不” 许出，若此者非愈之所能也。若宽假之，使不失其性，“寅而入，尽辰而退，申而入，终酉而退，率以为常，亦不废事。苟如此，则死于执事之门无悔。” 杜、韩之旨，大略相似云。

又曰：唐世节度、观察诸使，辟置僚佐，以至州郡差掾属牒语，皆用四六，大略如诰词，李商隐《樊南甲乙槁》、顾云《编槁》、罗隐《湘南杂槁》皆有之。故韩文公《送石洪赴河阳幕府序》云：“撰书辞，具马币。” 李肇《国史补》载崖州差故相韦执谊摄军事衙推，亦有其文，非若今时只以吏牍行遣也。。